Document ID: 31994R2381

KOMISSION ASETUS (EY) N:o 2381/94,
annettu 30 päivänä syyskuuta 1994,
maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun neuvoston asetuksen (ETY) N:o 2092/91 liitteen II muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91(1), sellaisena kuin se on viimeksi muutettuna komission asetuksella (EY) N:o 1468/94(2), ja erityisesti sen 13 artiklan,
sekä katsoo, että
eräät jäsenvaltiot ovat pyytäneet, että tietyt lannoitteet, joita ei mainita asetuksen (ETY) N:o 2092/91 liitteessä II, lisätään mainittuun liitteeseen ottaen huomioon, että näitä tuotteita on käytetty yleisesti luonnonmukaisessa maataloudessa eräissä yhteisön maissa perinteisten luonnonmukaisen maatalouden käytäntöjen mukaisesti; näiden pyyntöjen tutkinnasta on ilmennyt, että mainitun asetuksen 7 artiklan 1 kohdan b alakohdassa tarkoitetut vaatimukset täyttyvät,
on lisäksi tarpeen täsmentää tiettyjen asetuksen (ETY) N:o 2092/91 liitteessä II mainittujen lannoitteiden nimityksiä, jotta voidaan varmistua näiden tuotteiden luonteesta ja alkuperästä,
on lopulta ilmennyt, että on tarpeen määritellä paremmin käytön edellytykset sekä tiettyjen lannoitteiden koostumusta koskevat vaatimukset sen varmistamiseksi, että asetuksen (ETY) N:o 2092/91 7 artiklan 1 kohdan b alakohdassa tarkoitettuja vaatimuksia mainitun asetuksen liitteeseen II ottamiseksi noudatetaan täysin,
on suotavaa säätää asetuksen (ETY) N:o 2092/91 liitteessä II olevasta A osasta poistettavien tuotteiden varastojen myyntiä koskevasta ajasta, ja
tässä asetuksessa säädetyt toimenpiteet ovat asetuksen (ETY) N:o 2092/91 14 artiklassa säädetyn komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 2092/91 liitteessä II olevaa A osaa tämän asetuksen liitteen mukaisesti.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Asetuksen (ETY) N:o 2092/91 liitteessä II olevasta A osasta, sellaisena kuin se oli voimassa ennen tämän asetuksen voimaantuloa, poistettuja tuotteita voidaan käyttää olemassa olevien varastojen loppumiseen asti aikaisempien käytön edellytysten mukaisesti enintään 1 päivään heinäkuuta 1995.
Asetuksen (ETY) N:o 2092/91 liitteessä II olevassa A osassa esitettyjä tuotteita, joita koskevat ennen tämän asetuksen voimaantuloa voimassa olevia edellytyksiä ankarammat edellytykset, voidaan edelleen käyttää aikaisemmin voimassa olevin edellytyksin olemassa olevien varastojen loppumiseen asti enintään 1 päivään heinäkuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä syyskuuta 1994.

Labels: 3
17
6